钦定古今图书集成/明伦汇编/官常典/第347卷 > 黄龟年
## 钦定古今图书集成/明伦汇编/官常典/第347卷 > 黄龟年

按《宋史》本传：“龟年，字德邵，福州永福人。登崇宁五年
进士第，调洛州司理参军，累官河北西路提举学士。
吕颐浩见而奇之，入为太常博士。靖康元年，除吏部
员外郎，拜监察御史，寻除尚书左司员外郎，中书门
下检正诸房公事，充修政局检讨官。乞令检正官察
通进司，帝从其请。时颐浩再相，植党倾秦桧，引朱胜”
非奉京祠兼侍读，恐中书舍人胡安国持录黄不下，
特命龟年书行，议者讥其侵官。迁殿中侍御史。会边
报王伦来归，龟年劾桧专主和议，沮止恢复，植党专
权，渐不可长。乃上书曰：“臣闻一言而尽事君之道曰
忠，罪莫大于欺君；一言而尽辅政之道曰公，罪莫大
于私己。臣人者背公而徇私，则刑赏僭滥；虑人主之
照其奸，则合党缔交，相与比周，荧惑主听，故附下罔
上之党盛，而威福之柄下移，祸有不可胜言者。伏见
秦桧还自金国，陛下骤任不一年而超至宰辅，乃不
顾国家，盗威福在己，欲永塞言路。”书上，桧罢，并劾桧
党王㬇、王昺、王守道，皆罢之。桧乃授观文殿大学士、
提举江州太平观，官如故。龟年又奏：“比论桧徇私欺
君，合正典刑，投诸裔土，以御魑魅。今乃任便居住。虽
陛下曲全大臣之礼，察桧奸状暴露，复宠以儒学最
上职名，俾优游琳馆，听其自如。律断群盗，必分首从，
为之从者皆已伏诛，独置渠魁，可乎？”又曰：“臣闻恩莫
隆于父子，义莫重于君臣，不义则后其君，不仁则遗
其亲。君亲既然，则何忌惮而不为？桧厚貌深情，矫言
伪行，进迫君臣之势，阳为面从；退恃朋比之奸，阴谋
沮格。上不畏陛下，中不畏大臣，下不畏天下之议。无
忌惮如此。欺君私己，有一即可黜，况桧之欺与私，显
著者为多乎？”章凡三上，遂褫桧职。复上章曰：“桧行诡
而言谲，外缩而中邪，以巧诈取相位，奸回窃国柄，收
召险佞，蟠结党与。陛下以智临而辨之早，以刚决而
去之速，故端人正士举手相庆，盖以公天下之同恶
耳。臣愿陛下发明诏，以桧潜慝隐恶暴白于天下，使
知陛下数易相位，真不得已也，又所以破为臣奸胆，
庶朋比之风不复作矣。”除太常少卿，累迁起居舍人、
中书舍人兼给事中侍御史常同言：龟年阴结大臣，
致身要地，又交结诸将，趣操不正。罢归。可谏。詹大方
希桧意，劾龟年附丽匪人，缙绅不齿，落职本贯居住，
卒六十三。龟年微时，永福簿李朝旌奇之，许妻以女。
龟年既登第，而朝旌已死，家贫甚。或劝龟年别娶，龟
年正色曰：“吾许以诺，死而负之，何以自立？”遂娶之。任
子恩先奏其弟之子，人皆义之。子衡，仕至湖南提举。